Østjyllands Politi opfordrer unge spøgefugle til at lade være med at tage del i den igangværende dille, hvor klovneudklædte personer skræmmer livet af sagesløse borgere.

Annonce

En regulær klovneepidemi har i løbet af den seneste tid bredt sig via sociale medier fra USA og England til Danmark.

Politikredse over stort set hele landet melder om talrige eksempler på sagesløse mennesker, der i sene aften- og nattetimer er blevet skræmt fra vid og sans af personer i klovnekostumer og gruopvækkende mareridtsmasker.

Fakta Politiet havde tirsdag formiddag registreret seks klovneepisoder i Østjylland:

13. oktober

Markedsgade, Grenaa, klokken 23.22

Anmeldelse fra en 18-årig mand, der to timer forinden havde set en klovn stå og skræmme på gaden. 17. oktober

Louisevej, Brabrand, klokken 22:00

Anmeldelse fra 15-årig dreng, der var blevet overrasket af en klovn.

17. oktober

Åbyhøjgård, Åbyhøj, klokken 22:03

En 55-årig kvinde observerede en mand iført en hvid klovnemaske. Klovnen kiggede ind gennem hendes bilrude, mens hun holdt for rødt. Hun vinkede til ham, hvorefter han forsvandt

17. oktober

Bodøvej, Aarhus N, klokken 23:21

Anmeldelse fra 20-årig kvinde, der oplyste, at en mand, iført sort tøj og en klovnemaske, pludselig sprang ud foran hendes kørende bil. Klovnen forsvandt fra stedet.

17. oktober

Vejlby Vænge, Risskov, klokken 23.45

Anmeldelse fra 50-årig kvinde, der mente at en klovn tidligere på dagen var set i området.

18. oktober

Krydset Møllegade/Nørregade, Odder, klokken 00:30

Anmeldelse fra 39-årig kvinde om en klovn, der hoppede ud foran hendes bil, så hun måtte foretage undvigelsesmanøvre for at undgå påkørsel.

Kilde: Østjyllands Politi

Alene i weekenden har politiet på landsplan modtaget 18 anmeldelser fra borgere, der har oplevet klovneudklædte personer optræde truende i gadebilledet.

Flere steder er klovnene trådt direkte ud foran kørende biler, ligesom enkelte også har medbragt macheter, køller eller lignende.

Skræmmeklovnene har nu også fundet vej til Aarhus og det øvrige Østjylland. Her har politiet kendskab til minimum seks episoder, hvoraf de fem er sket i løbet af det seneste døgn.

Og det er kun de tilfælde, politiet kender til.

Annonce

Politiet: Lad nu være

Det første registrerede tilfælde af østjysk klovneterror fandt sted i Grenaa i torsdags.

Dertil kommer fem episoder i Brabrand, Åbyhøj, Risskov, Aarhus N og Odder i løbet af mandagens sene aftentimer. I to af tilfældende måtte bilister undvige klovne, der sprang ud foran deres biler.

Østjyllands Politi har endnu ikke haft held til at fange nogle af de lokale skræmmeklovne, og selvom der er tale om drengestreger kan spøgen hurtigt blive alvor og munde ud i en plettet straffeattest.

»Vi opfordrer til, at man ikke lader sig rive med af denne dille. Det er ikke helt ufarligt at rende rundt i klovnekostume og skræmme folk - det kan blive alvorligt«, siger kommunikationsrådgiver Janni Lundager, Østjyllands Politi

»Vi har haft et par anmeldelser, hvor bilister har været tæt på at køre klovne ned, fordi de pludselig springer ud foran deres biler, og klovnen risikerer en sigtelse for overtrædelse af ordensbekendtgørelsen, som det allerede er sket i andre politikredse. Og hvis man oven i købet går rundt med et baseballbat eller lignende, så bliver man altså også sigtet for overtrædelse af våbenloven«.